Mans genoop om pynlose prostaatkanker-bloedtoets te laat doen | Netwerk24
Mans genoop om pynlose prostaatkanker-bloedtoets te laat doen
Die Kankervereninging van Suid Afrika hou Junie en Julie ’n PSA-veldtog wat op mans se gesondheid fokus.
“Suid-Afrikaanse mans het ’n een-in-agt risiko om kanker in hul leeftyd te kry,” verduidelik Maryna Voges van Kansa in Onrusrivier.
Die soorte kanker wat die meeste mans in Suid-Afrika kry, is prostaatkanker, Kaposi-sarkoom (’n tipe velkanker), longkanker en kolorektalekanker.
“Die meeste mans weet prostaatkanker is een van die mees algemene kankers onder mans en het ’n leeftydrisiko van een in 27. Ons hoop om mans aan te moedig om nie net bewus te wees van die bekende kankergevare nie, maar ook om hulle op te voed oor ander kankergevare vir mans, soos long-, kolorektale, vel-, testikulêre, anale en peniskanker.”
Kansa moedig mans aan om ’n siftingstoets te ondergaan wat kan help om die risiko vir kanker te bepaal. Die Prostaat Spesifieke Antigeen- (PSA) toets is ’n bloedtoets wat aandui of enige abnormaliteite in die prostaatklier teenwoordig is. Pathcare doen die PSA-toets in Junie en Julie teen ’n spesiale tarief van R120, wat kontant aan die dokter betaal kan word.
Die plekke waar PSA-toetse gedoen word, is: Bredasdorp – dr. Bosch by 028 424 1161 en dr. Retief by 028 425 1132
• Lesers is welkom om die kankervereniging van Onrusrivier by 028 316 3678 te skakel.